  Майя Бывальцева 9-тӥ тулыспалэ Удмуртиын Тол спорт амалъёсъя огъяросси нунал ортчоз. Со сярысь элькунысь физкультурая, спортъя но егитъёсын ужан политикая министерство ивортэ. Вань мылкыд карисьёс одӥг интыын пӧртэм спорт амалъёсын кужымзэс эскерыны быгатозы, соос пӧлын конькиен нискылан, следж-хоккей, гынсапеген хоккей, кёрлинг, сноуборд, куасэн бызьылон, биатлон, скандинав амалэн ветлон но мукетыз. Ужрадъёс Удмуртиысь вань муниципал кылдытэтъёсын радъяськозы, валтӥсез инты «Чекерил» огъетын луоз. Тол спорт амалъёсъя нуналэ тодмо спортсменъёс но пыриськозы: куасэн бызьылонъя ньыль полэс Олимпи чемпионка Галина Кулакова но кык полэс Олимпи чемпионка Тамара Тихонова, Олимпи шудонъёслэн призёръёсыз биатлонист Иван Черезов но куасэн бызьылӥсь Максим Вылегжанин, куасэн бызьылонъя но биатлонъя Паралимпи чемпион Владислав Лекомцев, следж-хоккеен шудонъя вице-чемпион Владимир Каманцев но мукетъёсыз. Та нуналэз ортчытыны луонлык Удмуртия но эшшо 11 улосвылъёс Россиысь Олимпи комитетэн кичӧлтэм «Олимпийская страна» вожвылъяськонын вормонзылы луыса кылдӥз Чакланъёсъя Удмуртиын спортъя празднике 10 сюрслэсь трос адями пыриськоз. Спорт амалъёсын но ужанрадлыкен физкультурая, спортъя но егитъёсын ужан политикая министерстволэн  тодматскыны луоз. ВАТСАН Тол спорт амалъёсъя огъяросси нунал нырысьсэ 2015-тӥ арын ортчиз но Сочиын Олимпи шудонъёс усьтӥськем дырысен одӥг ар тырмонлы тупатэмын вал. Со дырысен ужрад котькуд ар тулыспаллэн кыкетӥ арнянуналаз радъяське Тегъёс: Мерлык Спорт Ижкар Следж-хоккей Удмуртия Тол куасэнбызьылон  